5 Haeba matheka a rona a tlamiloe ka hohle ka ’nete, re tla phela tumellanong le Bibele ’me re bue ’nete ka linako tsohle. Ke hobane’ng ha re lokela ho qoba ho bua leshano? Hobane Satane o sebelisa leshano ho hlasela batho. Leshano le kotsi ho motho ea le buang le ea le kholoang. (Joh. 8:44) Re leka ka hohle hore re qobe ho bua leshano. (Baef. 4:25) Empa ha ho bonolo. Morali’abo rona Abigail ea lilemo li 18 o re: “Ha se kamehla ho bua ’nete ho bonahalang ho le molemo, haholo nakong eo ho bua leshano ho ka u ntšang mathateng.” Joale ke hobane’ng ha a leka ho bua ’nete ka linako tsohle? O re: “Ha ke bua ’nete, ke ba le letsoalo le khutsitseng. Batsoali ba ka le metsoalle ea ka baa tseba hore ba ka ntšepa.” Morali’abo rona Victoria ea lilemo li 23 o re: “Ha u bua ’nete u bile u bua ka Bibele le bana bao u kenang sekolo le bona, ba ka u hlorisa. Empa ho na le melemo e mengata. U tla itšepa, u be le kamano e ntle le Jehova ’me batho ba u ratang ba tla u hlompha.” Ho bohlokoa hore ‘matheka a rona a lule a tlamiloe ka hohle ka ’nete’ ka linako tsohle.